《登太室绝顶》
宋代·吕本中

生平仰嵩丘，今日上绝顶。苍天不能高，星斗閟光景。

风云乍起不，雷雨半苏醒。下看飞鸟背，错乱松柏影。

神龙不深遁，偃蹇卧半岭。旧闻飞石斗，不受悬瀑梗。

大河东北流，渺渺黄数顷。五更看日出，平地涌金饼。

谁能啜其华，夜气初未冷。诸峰环而立，一一皆秀整。

中居此丈夫，众象不得骋。巍然万物表，独阅百代永。

同来有奇士，可得一笑领。不用贮微言，区区吊箕颍。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。